VIIENDA KOOSSEISU

ERAKORRALISE ISTUNGI PROTOKOLL

Haapsalu,								11. aprill 2008 nr 31

Istung algas kell 14.00, lõppes kell 15.20.
Juhatas volikogu esimees Andreas Rahuvarm.

Protokollis volikogu kantselei juhataja Elvi Puda.
Võttis osa 18 volikogu liiget (registreerimisleht lisatud).
Puudusid volikogu liikmed: Kalju Aigro, Heino Tamm, Aidi Vallik.

Külalised linnavalitsuse liikmed: linnapea Ingrid Danilov (registreerimisleht lisatud).

KUULATI istungi juhatajat, volikogu esimeest Andreas Rahuvarmi, kes soovis kõigile sõbralikku ja head koostööd.
Erakorraline volikogu istung on kokku kutsutud volikogu esimehe poolt vastavalt Haapsalu Linnavolikogu reglemendile. Volikogu liikmetele saadeti erakorralise istungi teade paberkandjal ja e-kirjaga. Ajalehes „Lääne Elu“ ilmus laupäeval, 5. aprillil 2008, teade erakorralise istungi kokkukutsumise kohta. Sama ka linna koduleheküljel.
Tänane erakorraline istung on kokku kutsutud vajadusest taastada kultuurikomisjoni, rahanduskomisjoni ja volikogu juhatuse töö.

KUULATI informatsioone.
Volikogu esimees Andreas Rahuvarm.
•	Volikogu juhatus registreeris täna Isamaaliidu fraktsiooni koosseisu muudatused. Fraktsiooni esimees on Madis Kütt, aseesimees Margus Maiste. Liikmed: Terje Konsap ja Heinar Tuulberg.

•	Riigikohus leidis, et Evore AS määruskaebus Haapsalu Linnavolikogu 21.12.2007 otsuse nr 175 tühistamiseks, on ilmselgelt põhjendamatu ja jättis menetlusse võtmata.

Haapsalu linna valimiskomisjoni esimees Erko Kalev
•	Valimiskomisjoni 03.04.08 otsuse nr 40 „Haapsalu Linnavolikogu asendusliikmete kustutamine asendusliikmete nimekirjast“.
Võttes aluseks Tõnis Siiri 26.03.2008 tehtud suulise ja elektroonilise (lühisõnum) avalduse, millega Tõnis Siir loobus volikogu asendusliikme kohast ning 01.04.2008 esitatud kirjaliku kinnituse loobumise kohta ja Tõnis Padu 26.03.2008 tehtud kirjaliku avalduse, millega Tõnis Padu loobus volikogu asendusliikme kohast ja Haapsalu linna valimiskomisjoni 21.10.2005 otsuse nr 26 „Haapsalu Linnavolikogu asendusliikmete registreerimine“ ning juhindudes kohaliku omavalitsuse korralduse seaduse § 20 lg 6, kohaliku omavalitsuse volikogu valimise seaduse § 20 lg 2 Haapsalu Linna valimiskomisjon otsustab: Kustutada Tõnis Siir Haapsalu Linnavolikokku kandideerinud Erakond Isamaaliit nimekirjas valimata jäänud kandidaatide asendusliikmete nimekirjast. Kustutada Tõnis Padu Haapsalu Linnavolikokku kandideerinud Erakond Isamaaliit nimekirjas valimata jäänud kandidaatide asendusliikmete nimekirjast. Teha otsus teatavaks Haapsalu Linnavolikogu esimehele, Haapsalu Linnavalitsuse linnasekretärile, Tõnis Siirile ja Tõnis Padule. Otsus jõustub allakirjutamisega. Vastavalt kohaliku omavalitsuse volikogu valimise seaduse §-le 64 võib huvitatud isik esitada otsuse peale kaebuse maakonna valimiskomisjonile. Kaebus esitatakse maakonna valimiskomisjonile otsuse tegemisest alates kolme päeva jooksul.

•	Haapsalu linna valimiskomisjoni 10.04.2008 otsus nr 41 „Haapsalu Linnavolikogu asendusliikme määramine“
Raimond Lunev esitas 25.03.2008 valimiskomisjonile avalduse oma volikogu liikme volituste peatamiseks kolmeks kuuks. Haapsalu linna valimiskomisjon määras oma 27.03.2008 otsusega nr 39 asendusliikmena volikogu liikmeks Margus Maiste, kes oli Erakond Isamaaliit asendusliikmete nimekirjas kolmas. Esimene asendusliige oli Tõnis Siir, kes esitas suulise loobumise avalduse. Teine asendusliige oli Tõnis Padu, kes esitas kirjaliku loobumisavalduse. Maakonna valimiskomisjon tunnistas oma 09.04.2008.a otsusega nr 2 linna valimiskomisjoni otsuse Raimond Lunevi asendusliikme määramise kohta kehtetuks, põhjendades, et linna valimiskomisjoni otsus ei vasta KOKS § 20 sätestatud nõuetele st loobumisavaldus peab olema esitatud kirjalikult. 03.04.2008.a linna valimiskomisjoni otsusega  nr 40 kinnitati Tõnis Siiri ja Tõnis Padu loobumisavaldused ning kustutati asendusliikmete nimekirjast. Eelnevast tulenevalt on käesoleval ajal esimene valimata jäänud kandidaat  Erakond Isamaaliit asendusliikmete nimekirjas Margus Maiste. Võttes aluseks Raimond Lunevi avalduse, Haapsalu linna valimiskomisjoni 21.10.2005 otsuse nr 26 ja 03.04.2008 otsuse nr 40 ning juhindudes kohaliku omavalitsuse korralduse seaduse § 19 lg 1, 2 p 3 ja § 20, kohaliku omavalitsuse volikogu valimise seaduse § 20 lg 2 Haapsalu Linna valimiskomisjon otsustab: Peatada Haapsalu Linnavolikogu liikme Raimond Lunevi (Erakond Isamaaliit) volitused tema avalduse alusel kuni 25. juunini 2008. Lugeda Haapsalu Linnavolikogu liikmeks Erakond Isamaaliit nimekirjas kandideerinud esimene valimata jäänud kandidaat Margus Maiste, kes asub Raimond Lunevi asemele. Teha otsus teatavaks Haapsalu Linnavolikogu esimehele, Haapsalu Linnavalitsuse linnasekretärile, Raimond Lunev’ile, Margus Maiste’le. Otsus jõustub allakirjutamisega. Vastavalt kohaliku omavalitsuse volikogu valimise seaduse §-le 64 võib huvitatud isik esitada otsuse peale kaebuse maakonna valimiskomisjonile. Kaebus esitatakse maakonna valimiskomisjonile otsuse tegemisest alates kolme päeva jooksul.

Küsimused Erko Kalevile.

Volikogu liige, Reformierakonna fraktsiooni aseesimees Urmas Sukles (1).
Kas etteloetud linna valimiskomisjoni otsustest võib järeldada, et siis, kui toimus volikogu esimehe valimine, olid kaks volikogu liiget volikogus ebaseaduslikult?

Vastas E. Kalev. Lääne maakonna valimiskomisjon algatas Haapsalu linna valimiskomisjoni 27.03.2008 otsuse nr 39 kohta järelevalve, mille käigus tunnistas, et otsuse p 2, ehk millega määrati Raimond Lunev’i asendusliikmeks Margus Maiste, on kehtetu. Maakonna valimiskomisjon on järelevalve otsuses öelnud, et Nelli Naison`i ja Terje Konsap`i määramine asendusliikmeteks, on õiguspärane.

Urmas Sukles (2).
Kas Mihkel Muti asendusliige ei oleks pidanud olema Tõnis Padu?

Vastas E. Kalev.
Ei oleks, Tõnis Padu esitas kirjaliku loobumise avalduse.

Urmas Sukles (3).
Aga Padu oleks pidanud olema otsuses sees kui volikogu liige.
Vastas E. Kalev. Maakonna valimiskomisjon järelevalves ei tuvastanud seda rikkumist.

Urmas Sukles (4).
See on nende viga! Millal on linna valimiskomisjoni otsus vastu võetud?
Vastas E. Kalev. Eile.

Rohkem küsimusi ei esitatud.

Arutati erakorralise istungi päevakorra väljasaadetud projekti.
1. Haapsalu Linnavolikogu rahanduskomisjoni esimehe valimine.
2. Haapsalu Linnavolikogu rahanduskomisjoni aseesimehe valimine.
3. Haapsalu Linnavolikogu kultuurikomisjoni aseesimehe valimine.
4. Haapsalu Linnavolikogu kultuuri- ja rahanduskomisjonide koosseisude kinnitamine.
5. Haapsalu linna esindajate vahetamine Eesti Linnade Liidu üldkoosolekul ja volikogus.
6. Haapsalu linna esindajate vahetamine Läänemaa Omavalitsuste Päeva esinduskogus.

Volikogu liige Mati Seppi teatas, et Reformierakonna fraktsioon soovib teha avalduse.
KUULATI istungi juhataja Andreas Rahuvarmi.
Võtan arvesse. Reformierakonna fraktsioonile sõna andmisel, avalduse esitamiseks, lähtun Haapsalu Linnavolikogu reglemendi punktist 56.1.4, so Päevakorra väliste küsimuste kohta - poliitilise avalduse esitaja peab oma esinemissoovist teatama istungi juhatajale, kes leiab selleks sobiva aja sama istungi raames.

Volikogu esimees Andreas Rahuvarm tegi ettepaneku võtta istungi päevakorrast välja punkt nr 5 „Haapsalu linna esindajate vahetamine Eesti Linnade Liidu üldkoosolekul ja volikogus“ ja punkt nr 6 „Haapsalu linna esindajate vahetamine Läänemaa Omavalitsuste Päeva esinduskogus“.

Põhjendus: Juhatus ei registreerinud täna Isamaaliidu fraktsiooni muudatusi, kuna fraktsiooni protokoll ei vastanud nõuetele ja on mõistlik esitada nimetatud küsimused päevakorda siis, kui kõik fraktsioonid on õiguslikud.

Häältega poolt 11 volikogu liiget, vastu ei hääletatud,
OTSUSTATI:
kinnitada Haapsalu Linnavolikogu erakorraline, 31. istungi päevakord:
1. Haapsalu Linnavolikogu rahanduskomisjoni esimehe valimine.
2. Haapsalu Linnavolikogu rahanduskomisjoni aseesimehe valimine.
3. Haapsalu Linnavolikogu kultuurikomisjoni aseesimehe valimine.
4. Haapsalu Linnavolikogu kultuuri- ja rahanduskomisjonide koosseisude kinnitamine.

Lahkus volikogu liige Urmas Sukles, Tatjana Panfilova, Valdo Maisalu. Osaleb 15 volikogu liiget.
Päevakorrapunkt nr 1

Haapsalu Linnavolikogu rahanduskomisjoni esimehe valimine

KUULATI istungi juhatajat Andreas Rahuvarmi, kes tegi ettepaneku salajase hääletamise läbiviimiseks moodustada neljaliikmeline häältelugemiskomisjon.
Teisi ettepanekuid ei olnud.

Häältelugemiskomisjoni esitati Natalia Koropets, Terje Konsap, Andrei Tšerepanov ja Nelli Naison.

KUULATI istungi juhatajat Andreas Rahuvarmi, kes tegi ettepaneku salajase hääletamise protseduur viia läbi nii, et kõik kolm salajase hääletamise sedelit jaotatakse volinikele ühekorraga allkirja vastu ja hääletuskasti lastakse kolm sedelit samuti ühekorraga. 

Peale hääletamist loeb häältelugemiskomisjon sedelid avalikult kolme eri pakki. Valimistulemuste protokolli kinnitamine ja õigusakti vastuvõtmine toimub vastavalt istungi päevakorrapunktidele.

Küsimusi ja teisi ettepanekuid ei esitatud.

Kandidaatide esitamine.
Rahanduskomisjoni esimehe kandidaat: Madis Kütt esitas kandidaadiks Heinar Tuulbergi, kirjalik nõusolek olemas. Teisi ettepanekuid ei tehtud.
Nimekiri suleti poolthäältega 11, vastu ei hääletatud.

Rahanduskomisjoni aseesimehe kandidaat: Madis Kütt esitas kandidaadiks Margus Maiste, kirjalik nõusolek olemas. Teisi ettepanekuid ei tehtud.
Nimekiri suleti poolthäältega 11, vastu ei hääletatud.

Kultuurikomisjoni aseesimehe kandidaat: Andrei Tšerepanov esitas kandidaadiks Tiina Brocki, kirjalik nõusolek olemas. Teisi ettepanekuid ei tehtud.
Nimekiri suleti poolthäältega 11, vastu ei hääletatud.

Häältelugemiskomisjon valis komisjoni esimeheks Terje Konsapi (häältelugemisprotokoll nr 01 istungi protokolli juures).

Häältelugemiskomisjon viis läbi salajase hääletamise.

Häältelugemiskomisjon luges avalikult rahanduskomisjoni esimehe valimisel saadud hääled.
Häältelugemiskomisjoni esimees Terje Konsap luges ette häältelugemiskomisjoni protokolli nr 02. Heinar Tuulberg sai 11 poolthäält ja osutus valituks rahanduskomisjoni esimeheks.

Rahanduskomisjoni esimehe valimise osas küsimusi ega proteste ei esitatud.

Kinnitati häältelugemiskomisjoni protokoll nr 02 (poolt 11, vastu ei hääletatud). Protokoll koos hääletamissedelitega istungi protokolli juures.

Volikogu ei nõudnud vastava otsuse projekti jagamist paberkandjal ja istungi juhataja luges ette otsuse eelnõu „Haapsalu Linnavolikogu rahanduskomisjoni esimehe valimine“.

Istungi juhataja Andreas Rahuvarm pani hääletamisele ettepaneku otsuse eelnõu otsusena vastu võtta.

HÄÄLETATI:
poolt 11 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 203 „Haapsalu Linnavolikogu rahanduskomisjoni esimehe valimine“ (protokolli juures).

Päevakorrapunkt nr 2

Haapsalu Linnavolikogu rahanduskomisjoni aseesimehe valimine

Häältelugemiskomisjon luges avalikult rahanduskomisjoni aseesimehe valimisel saadud hääled.

Häältelugemiskomisjoni esimees Terje Konsap luges ette häältelugemiskomisjoni protokolli nr 03. Margus Maiste sai 11 poolthäält ja osutus valituks rahanduskomisjoni aseesimeheks.

Rahanduskomisjoni aseesimehe valimise osas küsimusi ega proteste ei esitatud.

Kinnitati häältelugemiskomisjoni protokoll nr 03 (poolt 11, vastu ei hääletatud). Protokoll koos hääletamissedelitega istungi protokolli juures.

Volikogu ei nõudnud vastava otsuse projekti jagamist paberkandjal ja istungi juhataja luges ette otsuse projekti „Haapsalu Linnavolikogu rahanduskomisjoni aseesimehe valimine“.

Istungi juhataja Andreas Rahuvarm pani hääletamisele ettepaneku otsuse projekt otsusena vastu võtta.

HÄÄLETATI:
poolt 11 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 204 „Haapsalu Linnavolikogu rahanduskomisjoni aseesimehe valimine“ (protokolli juures).

Päevakorrapunkt nr 3

Haapsalu Linnavolikogu kultuurikomisjoni aseesimehe valimine

Häältelugemiskomisjon luges avalikult kultuurikomisjoni aseesimehe valimisel saadud hääled.

Häältelugemiskomisjoni esimees Terje Konsap luges ette häältelugemiskomisjoni protokolli nr 04. Tiina Brock sai 11 poolthäält ja osutus valituks kultuurikomisjoni aseesimeheks.

Kultuurikomisjoni aseesimehe valimise osas küsimusi ega proteste ei esitatud.

Kinnitati häältelugemiskomisjoni protokoll nr 04 (poolt 11, vastu ei hääletatud). Protokoll koos hääletamissedelitega istungi protokolli juures.

Volikogu ei nõudnud vastava otsuse projekti jagamist paberkandjal ja istungi juhataja luges ette otsuse projekti „Haapsalu Linnavolikogu kultuurikomisjoni aseesimehe valimine“.

Istungi juhataja Andreas Rahuvarm pani hääletamisele ettepaneku otsuse projekt otsusena vastu võtta.

HÄÄLETATI:
poolt 11 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 205 „Haapsalu Linnavolikogu kultuurikomisjoni aseesimehe valimine“ (protokolli juures).

Päevakorrapunkt nr 4

Haapsalu Linnavolikogu kultuuri- ja rahanduskomisjonide koosseisude kinnitamine.

KUULATI kultuurikomisjoni aseesimehe Tiina Brocki ettekannet.
Ettepanek kinnitada kultuurikomisjoni liikmeteks volikogu liikmed Terje Konsap ja Arder Väli. Kirjalik nõusolek mõlemalt olemas.
Kinnitada kultuurikomisjoni koosseisus:
esimees		Aidi Vallik
aseesimees		Tiina Brock
liikmed		Terje Konsap
	ˇ		Sulev Saareväli
			Arder Väli

Küsimusi ettekandjale ei esitatud.

KUULATI rahanduskomisjoni esimehe Heinar Tuulbergi ettekannet.
Ettepanek kinnitada rahanduskomisjoni liikmeks Nelli Naison. Kirjalik nõusolek olemas.
Kinnitada rahanduskomisjon koosseisus:
esimees		Heinar Tuulberg
aseesimees		Margus Maiste
liikmed		Urmas Sukles
			Nelli Naison

Küsimusi kaasettekandjale ei esitatud.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Volikogu ei nõudnud vastava otsuse projekti jagamist paberkandjal ja istungi juhataja luges ette otsuse eelnõu „Haapsalu Linnavolikogu kultuuri- ja rahanduskomisjonide koosseisude kinnitamine“.

Istungi juhataja Andreas Rahuvarm pani hääletamisele ettepaneku otsuse projekt otsusena vastu võtta.

HÄÄLETATI:
poolt 11 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 206 „Haapsalu Linnavolikogu kultuuri- ja rahanduskomisjonide koosseisude kinnitamine“ (protokolli juures).

KUULATI Reformierakonna fraktsiooni esimehe Mati Seppi avaldust.
Haapsalu linna valimiskomisjoni 27. märtsi 2008. a otsusega nr 39 peatati Haapsalu Linnavolikogu liikmete Kaido Antsve, Raimond Lunev`i ja Mihkel Mutt´i volitused.
Nende asemele määrati asendusliikmeteks vastavalt Nelli Naison, Margus Maiste ja Terje Konsap.
Nüüdseks on selgunud, et otsust tehes ning vormistades rikkus Haapsalu linna valimiskomisjon rängalt seadust.
Häbiväärne selle otsuse tegemise juures on see, et Haapsalu linna valimiskomisjon ei olnud erapooletu ning püüdis seadust väänates saavutada, et volikogu esimehe valimiseks oleks koalitsioonil kohal vajalik arv saadikuid.
Haapsalu linna valimiskomisjoni otsus on ebaseaduslik ning seoses sellega on ka Haapsalu Linnavolikogu 30. istungil (28. märtsil 2008) vastu võetud otsused õigustühised.
Haapsalu Linnavolikogu Reformierakonna fraktsioon on nördinud sellise Aafrikale iseloomuliku valimisetenduse toimumise üle Haapsalu linnas.
Haapsalu Linnavolikogu Reformierakonna fraktsioon nõuab volikogu juhatuselt volikogu 30. istungi kordamist ning sellel istungil vastuvõetud aktide uuesti hääletamist.
Haapsalu linna väärikuse nimel ei saa me nõustuda, et Haapsalu Linnavolikogu esimees on saanud oma koha seaduse rikkumise hinnaga.
Kui volikogu istung ei tule kordamisele, siis oleme me sunnitud vaidlustama kõik 30. istungi õigusaktid halduskohtus.
Reformierakonna fraktsioon arvab, et kindlasti ei oleks volikogu 28.03.08 hääletamise ajal otsustanud nii nagu otsustas, kui oleks olnud teadlik linna valimiskomisjoni poolt tehtud vigastest otsustest - asendusliikmete määramine oli sel hetkel ju valesti tehtud. Volikogu otsust saab ümber muuta ainult volikogu ise, mitte valimiskomisjon. Kui viga on tehtud, tuleb seda tunnistada ja parandada. Seadus ongi selleks, et kombata piire, mis on lubatud, aga Reformierakonna fraktsioon nõuab 28.03.08 istungi otsuste uuesti hääletamist.

OTSUSTATI võtta Reformierakonna fraktsiooni avaldus teadmiseks.

Andreas Rahuvarm
Volikogu esimees